**SCGC ติดอาวุธสื่อออนไลน์ให้ชุมชนและผู้ประกอบการร้านค้า จัดอบรมเชิงปฏิบัติการ**

**“เพิ่มรายได้ ขยายธุรกิจ ด้วย TikTok” ส่งเสริมรายได้ และการท่องเที่ยว จ. ระยอง**

เอสซีจี เคมิคอลส์ หรือเอสซีจีซี (SCGC) ผู้นำธุรกิจเคมีภัณฑ์ครบวงจรเพื่อความยั่งยืน ร่วมกับ   
กรมส่งเสริมอุตสาหกรรม และสภาอุตสาหกรรมท่องเที่ยวจังหวัดระยอง จัดอบรมเชิงปฏิบัติการเรื่อง   
**“เพิ่มรายได้ ขยายธุรกิจ ด้วย TikTok”** เพื่อพัฒนาศักยภาพให้ชุมชน วิสาหกิจชุมชน ผู้ประกอบการร้านค้า และธุรกิจโรงแรมใน จ.ระยอง รวมถึงบุคคลทั่วไปที่สนใจกว่า 100 คน เพื่อส่งเสริมอาชีพ เพิ่มช่องทางการจำหน่ายสินค้า และสร้างโอกาสทางธุรกิจด้วยแอปพลิเคชัน TikTok สื่อออนไลน์ที่กำลังได้รับความนิยม โดยมีผู้เชี่ยวชาญทางด้านการตลาดออนไลน์ คุณกิตติชัย ปรีน้อย หรือ อ.ออดี้ จากนินจาการตลาด มาแลกเปลี่ยนและถ่ายทอดประสบการณ์ คาดว่าจะเป็นเครื่องมือสำคัญที่ช่วยส่งเสริมให้เกิดการกระจายรายได้สู่เศรษฐกิจชุมชน และการท่องเที่ยวของจังหวัดระยอง

**นางสาวน้ำทิพย์ สำเภาประเสริฐ ผู้อำนวยการฝ่ายบริหารแบรนด์และกิจการเพื่อสังคม SCGC** กล่าวว่า “SCGC ดำเนินธุรกิจตามหลักบรรษัทภิบาล ควบคู่กับการดูแลสังคมและสิ่งแวดล้อม หรือ ESG (Environmental, Social and Governance) โดยหนึ่งในมิติด้านสังคม คือ การส่งเสริมและสร้างรายได้ให้กับชุมชน เน้นให้สามารถพึ่งพาตนเองได้อย่างยั่งยืน พร้อมส่งเสริมองค์ความรู้ที่มีประโยชน์ สามารถนำไปใช้ได้จริง ซึ่งในยุคปัจจุบัน สื่อออนไลน์กลายเป็นส่วนหนึ่งในชีวิตประจำวัน และสามารถช่วยสร้างรายได้เพิ่มได้อีกด้วย SCGC จึงร่วมกับกรมส่งเสริมอุตสาหกรรม และสภาอุตสาหกรรมท่องเที่ยวจังหวัดระยอง จัดอบรมเชิงปฏิบัติการเสริมศักยภาพด้านสื่อออนไลน์ให้กับชุมชน วิสาหกิจชุมชน ผู้ประกอบการร้านค้า และธุรกิจโรงแรม โดยนำเสนอแอปพลิเคชัน TikTok ที่กำลังได้รับความนิยมและมีผู้ใช้งานเป็นจำนวนมากกว่า 40 ล้านคนในประเทศไทย และ 689 ล้านคนจากทั่วโลก คาดว่าจะเป็นอีกช่องทางหนึ่งที่ใช้ในการแนะนำสินค้าและบริการ รวมทั้งกระตุ้นยอดขายและสร้างโอกาสทางการตลาด โดยมีผู้เชี่ยวชาญทางด้านการตลาดออนไลน์มาให้ความรู้และถ่ายทอดแนวทางการตลาดและวิธีใช้แอปพลิเคชันอย่างละเอียด”

นอกเหนือจากการส่งเสริมองค์ความรู้ให้กับชุมชนในด้านการตลาดออนไลน์ และวิธีใช้แอปพลิเคชันต่าง ๆ แล้ว SCGC ยังมีแพลตฟอร์มออนไลน์เพื่อช่วยสร้างรายได้ให้กับชุมชนผ่านกลุ่มเฟซบุ๊ก ‘ระยองชอปฮิ-ตลาดนัดออนไลน์ รวมของดีท้องถิ่นระยอง’ โดยปัจจุบันมีสมาชิกกว่า 15,000 คน ชุมชนสามารถสร้างรายได้จากแพลตฟอร์มกว่า 1 ล้านบาทต่อปี สำหรับผู้สนใจสามารถเข้าร่วมเป็นสมาชิกกลุ่มได้ที่ลิงก์ด้านล่างนี้ <https://web.facebook.com/groups/775770649619592>

ผู้สนใจสามารถติดตามนวัตกรรมและข่าวสารอื่นๆ ของเอสซีจีได้ที่ https://www.scg.com/esg/ https://scgnewschannel.com /Facebook: scgnewschannel / Twitter: @scgnewschannel หรือ Line@: @scgnewschannel

##########